C 309/17

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2020/C 309/10)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“RUDARSKA GREBLICA”

Nru tal-UE: PGI-HR-02383 — 3.1.2018

DOP ( ) IĠP (X)

1. Isem/Ismijiet

“Rudarska greblica”

2. Stat membru jew Pajjiż Terz

Il-Kroazja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.3. Ħobż, għaġina, kejkijiet, ħelu, gallettini u prodotti oħra tal-furnara

3.2. Deskrizzjoni tal-prodott li għalih japplika l-isem f'(1)

“Rudarska greblica” huwa prodott magħmul mill-għaġina moħmija, miftuħa rqiqa bl-idejn u b’mili ta’ ġobon tal-ħalib frisk tal-baqar. Mal-ġobon jista’ jiżdied il-ġewż mitħun, l-ispinaċi, is-selq tal-Iżvizzera, il-ħurrieq, il-kurrat, in-nagħniegħ, u l-karrotti safra maħkuka.

Ladarba tinħema, ir-“Rudarska greblica” titqatta’ f’biċċiet rettangolari b’għoli ta’ mhux aktar minn 2,5 cm. Ir-“Rudarska greblica” hija ratba minn barra, b’konsistenza sukkulenti u kremuża minn ġewwa, u ddub fil-ħalq. Kulur: L-iskorċa minn barra tvarja minn lewn safrani skur għal lewn id-deheb. Togħma: Il-prodott iħalli togħma mielħa fuq il-palat u joffri aroma ta’ ġobon tal-ħalib tal-baqra.

Ir-“Rudarska greblica” tista’ tittiekel biss ftit minuti wara li tinħema.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Ir-“Rudarska greblica” hija magħmula mill-ingredjenti li ġejjin: dqiq fin tal-qamħ, żejt tal-ġirasol, xaħam tal-majjal, bajd, butir, ħalib frisk, ilma, melħ, krema qarsa, ħmira friska, zokkor, ġobon frisk tal-ħalib tal-baqar, ġewż mitħun, spinaċi, selq tal-Iżvizzera, ħurrieq, kurrat u karrotti safra maħkuka.

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-passi kollha fil-produzzjoni ta’ “Rudarska greblica”, inklużi l-preparazzjoni, it-tiswir u l-produzzjoni tal-għaġina, it-tħejjija tal-mili u l-ħami tal-prodott, iridu jsiru kompletament fiż-żona ġeografika msemmija fil-punt 4, ħlief jekk il-prodott jitqiegħed fis-suq iffriżat, u f’dan il-każ jista’ jinħema barra miż-żona ġeografika ddefinita.

3.5. Regoli speċifiċi dwar it-tqattigħ, it-taħkik, l-ippakkjar, eċċ.

Ir-“Rudarska greblica” hija karatteristikament rettangolari. Din il-forma tinkiseb billi l-prodott lest moħmi jitqatta’ f’biċċiet b’għoli ta’ mhux aktar minn 2.5 cm. Ladarba moħmi, jitqiegħed fis-suq bħala prodott lest. Jista’ jinżamm ukoll iffriżat bħala prodott lest biex jinħema.

3.6. Regoli speċifiċi dwar it-tikkettar

—

4. Definizzjoni fil-qosor taż-żona ġeografika

Iż-żona ġeografika tar-“Rudarska greblica” tinkludi l-belt ta’ Rude u l-irħula tal-madwar: Cerje Samoborsko, Braslovje, Kotari, Manja Vas, Bukovje Podvrško u Prekrižje Plješivičko.

5. Rabta maż-żona ġeografika

Il-protezzjoni għall-prodott “Rudarska greblica” hija bbażata fuq ir-reputazzjoni u t-tradizzjoni tal-produzzjoni tiegħu u l-ħila involuta fil-preparazzjoni tagħha.

Iż-żona tal-produzzjoni tar-“Rudarska greblica” tinsab fil-wied tal-għoljiet ta’ Samobor, magħrufa għall-għadd kbir tagħha ta’ minjieri li qabel kienu rikki bir-ram li kienu joperaw sa mis-seklu 13.

Skont it-tradizzjoni orali tal-abitanti taż-żona, in-nisa tal-minaturi fl-ewwel nofs tas-seklu 16 kienu diġà jagħmlu r-“Rudarska greblica”. Minħabba li l-maġġoranza tal-familji tal-minjieri kienu foqra dak iż-żmien, ir-“Rudarska greblica” ikkostitwiet ir-razzjon umli tal-minatur, u spiss kienet tkun l-ikla ewlenija tagħhom. Il-faqar mifrux wassal lin-nisa tal-minaturi biex fir-“Rudarska greblica” jużaw biss ingredjenti sempliċi (id-dqiq, il-ħalib, il-bajd u l-ġobon tal-ħalib frisk tal-baqar). Bl-inġenwità u l-kapaċità tagħhom, irnexxielhom joħolqu prodott uniku li maż-żmien sar assoċjat mal-estrazzjoni fil-minjieri.

L-isem “Rudarska greblica” ġej minn dak ta’ biċċa għodda tradizzjonali magħrufa bħala “greblica” [raxketta tal-forn], li kienet tintuża biex tqajjem il-ġamar fil-forn tal-ħobż tad-djar tal-minatur, minħabba li l-forma tal-prodott hija simili għal dik tal-għodda.

Minkejja li, fil-produzzjoni tar-“Rudarska greblica”, l-għarfien u l-ħiliet speċjali tan-nies huma ta’ importanza kbira, huwa importanti wkoll li jkun hemm konformità mar-regoli tradizzjonali li ġejjin biex isir il-prodott:

Ir-“Rudarska greblica” għandha tkun:

— mielħa u jkun fiha l-mili ta’ ġobon tal-ħalib tal-baqra, li miegħu jista’ jiżdied wieħed mill-ingredjenti li ġejjin: ġewż mitħun, spinaċi, selq tal-Iżvizzera, nagħniegħ, ħurrieq, kurrat jew karrotti safra maħkuka;

— l-għaġina użata biex issir ir-“Rudarska greblica” għandha tinfetaħ bl-idejn u tkun irqiqa ħafna;

— it-truf tal-għaġina għandhom jingħafsu u jitremblu 'l fuq sabiex il-mili ma jkunx jista’ joħroġ waqt li l-prodott ikun qed jinħema;

— it-tarf tal-għaġina nejja jinħadem bl-idejn b’tali mod li l-parti ta’ isfel tagħha tinqaleb fuq il-parti ta’ fuq, u x-xfar jitremblu ’l fuq u jiġu inċiżi bl-idejn;

— qabel ma tinħema, il-wiċċ ta’ fuq tal-għaġina jrid jittaqqab xi ftit, sabiex la jintefaħ u lanqas jinfaqa’;

— ladarba jissajjar, is-saff ta’ fuq tal-għaġina jiddellek bil-butir jew bil-marġerina.

Mit-tmeninijiet, ir-“Rudarska greblica” ġiet promossa u esposta f’ħafna fieri kulinarji nazzjonali, fejn ingħatat prominenza. Fuq l-inizjattiva tal-Oštrc folklore ensemble f’Rude, avveniment magħruf bħala Dani Rudarske greblice [Jiem il-“Rudarska greblica” (It-Torta tal-Minatur)] ilu jseħħ fil-belt mill-1985, tradizzjonalment fl-ewwel tmiem il-ġimgħa ta’ Lulju (Samoborske novine (1985), “Dan Rudarske greblice”). F’dawn l-aħħar snin ġiet organizzata kompetizzjoni biex tintgħażel l-aħjar “Rudarska greblica”. Il-kompetituri huma nisa minn Rude li huma dixxendenti minn familji antiki tal-minjieri. Xogħolhom huwa kklassifikat minn ġurija ta’ esperti. L-iżgħar viżitaturi jistgħu jipparteċipaw f’sessjonijiet ta’ ħidma b’rabta mal- “Rudarska greblica”.

Illum il-ġurnata, it-tradizzjoni tal-produzzjoni tar-“Rudarska greblica” ssir min-nisa ta’ Rude, li ma jħallux li tintesa billi jgħadduha lill-ġenerazzjoni żagħżugħa, l-ewwel u qabel kollox lill-bniet tagħhom (Ekološko društvo Samobor [Ecological Society of Samobor] (1992), premju lil Ana Nikl għar-“Rudarska greblica”). Waħda mid-drawwiet tradizzjonali, li ilha tiġi pprattikata fiż-żona definita tal-produzzjoni msemmija fil-punt 4 u li għadha titwettaq sal-lum hija li l-mistednin jintlaqgħu bir-“Rudarska greblica”.

Bis-saħħa tar-“Rudarska greblica”, li saret il- “marka” tal-belt ta’ Rude u l-irħula tal-madwar tagħha, it-turiżmu fil-belt kiber, u dan wassal għall-ftuħ mill-ġdid tal-minjiera rrestawrata ta’ “Sveta Barbara”, li kienet ukoll is-sit ta’ mużew. Dan il-mużew fuq barra baqa’ joffri ħarsa lejn is-sbuħija tad-dinja sotterranja ta’ taħt Rude. Informazzjoni dwar ir-“Rudarska greblica” hija pprovduta fil-materjal turistiku tal-mużew. Il-mużew jipprovdi l-opportunità biex wieħed iduq ir-“Rudarska greblica” matul is-sena kollha.

Mhux biss ir-residenti taż-żona definita sabu għajxien mir-“Rudarska greblica”; tifforma wkoll parti mill-wirt kulturali tar-reġjun. Ma’ dawn il-provi jiżdied il-fatt li r-“Rudarska greblica” hija wkoll is-suġġett ta’ poeżiji ta’ poeti minn Samobor (Cvetković, K (2004), “Ja rudarski trsek”, Matica hrvatska).

Il-ġurnalista Božica Brkan issemmi l-ħiliet involuti fit-tħejjija tal-prodott u r-rabta tiegħu ma’ Rude f’artiklu li kitbet għar-rivista Iće & piće [Food and Drink], waħda mir-rivisti kulinarji preminenti tal-Kroazja, fl-2007 (Brkan, B (2007), “Greblica - tenka gibanica rudarska” [“Greblica”, it-torta rqiqa tal-ġobon tal-minaturi”], Iće & Piće).

Ir-reputazzjoni speċifika tal-isem tal-prodott u t-tradizzjoni twila tiegħu ta’ produzzjoni hija wkoll iċċertifikata mill-fatt li fl-2007, ir-“Rudarska greblica” ġiet elenkata fuq il-Lista ta’ teżori kulturali intanġibbli protetti tar-Repubblika tal-Kroazja, amministrata mill-Ministeru tal-Kultura (Deċiżjoni tal-Ministeru tal-Kultura tat-teżori kulturali intanġibbli, 2007).

Ir-rabta bejn ir-“Rudarska greblica” u l-belt ta’ Rude hija wkoll imsemmija fil-pubblikazzjoni Vodič kroz hrvatske gastro ikone [Gwida tal-ikoni gastronomiċi tal-Kroazja] (2007), li fih ir-“Rudarska greblica” huwa kklassifikat fost l-ikoni gastronomiċi tal-Kroazja.

L-ispeċifiċità tar-“Rudarska greblica” tinsab fil-ħiliet u l-kompetenzi involuti fil-produzzjoni tal-prodott, kif deskritt f’artiklu tar-rivista Dobra hrana [“Ikel tajjeb”] (Jutarnji list, Dobra hrana, 2012).

Ir-rabta kawżali bejn ir-“Rudarska greblica” u ż-żona ġeografika ddefinita hija bbażata fuq ir-reputazzjoni tal-prodott u l-metodu tradizzjonali tal-produzzjoni tiegħu, fejn il-fattur uman — il-ħila u l-għarfien tan-nies biex jagħmlu l-prodott — huma kruċjali. Dan l-għarfien jgħaddi minn ġenerazzjoni għall-oħra, u wassal biex proporzjon kbir tar-residenti tal-belt ta’ Rude qed jagħmel il-prodott.

Iż-żona ġeografika ta’ produzzjoni tar-“Rudarska greblica” hija destinazzjoni turistika kbira u rinomata, mimlija b’ħafna kappelli u għorfiet tal-muntanji li huma ffrekwentati minn assoċjazzjonijiet ta’ tlugħ u mit-turisti. Għal din ir-raġuni, il-gwidi turistiċi jagħmlu referenza wkoll għar-“Rudarska greblica” bħala speċjalità reġjonali li mhux ta’ min tinqabeż, offruta minn ospiti lokali fiż-żona u li kull turist u viżitatur imissu jduq (newsletter AMACIZ, 2013). Minħabba l-pożizzjoni ġeografika tagħha, il-maġġoranza tar-residenti ta’ Rude u ż-żona tal-madwar huma involuti fi produzzjoni agrikola fuq skala żgħira. Konsegwentement, l-offerti gastronomiċi tal-fornituri tal-catering tar-reġjun (Ice-cream shop (2016), Slatka tvornica Medenko [“Pastiċċerija u ħanut tal-ġelati Medenko”], ) hija bbażata prinċipalment fuq produzzjoni lokali (Randić, M. u Ritting-Beljak, N. (2006), Svijet hrane u Hrvatskoj [“Id-dinja tal-ikel fil-Kroazja”]).

L-isem “Rudarska greblica” huwa wkoll użat fil-lingwaġġ ta’ kuljum fiż-żona ġeografika (Obrt Parna perkara (2016), irċevuta).

Referenza għall-pubblikazzjoni tal-ispeċifikazzjoni tal-prodott

(It-tieni subparagrafu tal-Artikolu 6(1) ta’ dan ir-Regolament)

https://poljoprivreda.gov.hr/UserDocsImages/arhiva/datastore/filestore/83/Izmijenjena-Specifikacija-proizvoda-Rudarska-greblica.pdf

(1) ĠU L 343, 14.12.2012, p. 1.